ການສືບສວນ ຂອງອັງກິດ ພົບວ່າ ສົງຄາມອີຣັກ ໄດ້ເປັນໄປ ໃນທາງທີ່ບໍ່ຖືກຕ້ອງ
ອະດີດຂ້າຣາຊະການພົນລະເຮືອນ Sir John Chilcot ໄດ້ນຳອອກເຜີຍແຜ່ ລາຍງານທີ່ມີການລໍຖ້າ ມາໄດ້ດົນນານແລ້ວ ກ່ຽວກັບການຕັດສິນໃຈ ຂອງອັງກິດ ໃນສົງຄາມອີຣັກ.
ຫົວໜ້າການສືບສວນກ່ຽວກັບບົດບາດການພົວພັນຂອງອັງກິດໃນສົງຄາມອີຣັກກ່າວໃນ ວັນພຸດມື້ນີ້ວ່າ ບັນຫາຂັດແຍ້ງແມ່ນການແຊກແຊງທີ່ເປັນໄປແບບບໍ່ລາບລື່ນ ຊຶ່ງມີຜົນທີ່ຕິດຕາມມາຈົນເຖິງທຸກມື້ນີ້ ທ່ານ John Chilcot ອະດີດຂ້າຣາຊະການພົນລະເຮືອນຂອງອັງກິດໄດ້ຖະແຫຼງຂະນະທີ່ກຳມະການຂອງທ່ານ ເປີດເຜີຍລາຍງານ ທີ່ມີການລໍຄອຍຖ້າມາເປັນເວລາດົນນານ ທີ່ໃຊ້ເວລາຫລາຍໆປີ ໃນການຮັບຟັງຄຳໃຫ້ການຂອງປະຊາຊົນ ແລະການວິເຄາະເອກະສານ 150,000 ສະບັບ ທີ່ພວກເຂົາເຈົ້າພະຍາຍາຈະຕອບຄຳຖາມ ກ່ຽວກັບການບຸກລຸກ ພາຍໃຕ້ການນຳພາຂອງສະຫະລັດ ມີຄວາມຈຳເປັນຫລືບໍ່ ແລະຄວາມວຸ້ນວາຍ ທີ່ຕິດຕາມມາ ນັ້ນຄວນມີການຄາດ ຫວັງໄວ້ຫລືບໍ່ ທ່ານ Chilcot ກ່າວວ່າ ການປະຕິບັດງານທາງທະຫານ ໃນອີຣັກ ອາດມີຄວາມຈຳເປັນໃນຈຸດໃດຈຸດນຶ່ງແຕ່ບໍ່ແມ່ນໃນເດືອນມີນາປີ 2003 ຍ້ອນຍັງບໍ່ທັນມີໄພຂົ່ມຂູ່ທີ່ຮ້າຍແຮງເທື່ອຈາກ Saddam Hussein ໃນເວລານັ້ນ ທ່ານກ່າວວ່າ ການຕັດສິນໃຈເຮັດສົງຄາມ ໄດ້ມີຂຶ້ນກ່ອນທີ່ປະຊາຄົມນາໆຊາດໝົດຊ່ອງທາງໃນການທີ່ຈະຄວບຄຸມແລະປົດອາວຸດອີຣັກ ທ່ານກ່າວວ່າ ການຊັ່ງຊາກ່ຽວກັບຂອບເຂດຂອງໄພຂົ່ມຂູ່ຈາກອາວຸດທີ່ມີອະນຸພາບຮ້າຍແຮງໄດ້ຖືກນຳສະເໜີ ແນ່ນອນໃນວິທີທີ່ບໍ່ຄ່ອຍມີີເຫດຜົນພຽງພໍ ບໍ່ມີອາວຸດທີ່ມີອະນຸພາບຮ້າຍແຮງໃດໆໄດ້ຖືກຄົ້ນພົບຢູ່ໃນປະເທດອີຣັກ ທ່ານ Chilcot ກ່າວວ່າ ການສ່ຽງຕໍ່ການເກີດຄວາມວຸ້ນວາຍພາຍໃນ ແລະກິດຈະກຳຂອງກຸ່ມອາລກາອີດາໃນອີຣັກ ຕະຫຼອດທັງຄວາມບໍ່ທຸ່ນທ່ຽງຂອງຂົງເຂດ ແມ່ນໄດ້ມີການໃຫ້ຂໍ້ສັງເກດຢ່າງເປັນການເປີດເຜີຍກ່ອນການບຸກລຸກເລີ້ມຂຶ້ນ ນອກນັ້ນທ່ານຍັງກ່າວວ່າໄດ້ມີການເຕືອນ ອະດີດນາຍົກລັດຖະມົນຕີ Tony Blair ວ່າ ການປະຕິບັດງານທາງທະຫານອາດຈະພາໃຫ້ມີຄວາມສ່ຽງເພີ້ມຂຶ້ນຕໍ່ອັງກິດ ຈາກກຸ່ມກໍ່ການຮ້າຍອາລກາອີດາ ທ່ານ Blair ໄດ້ປະຕິເສດຕໍ່ການກ່າວຫາທີ່ວ່າ ທ່ານໄດ້ດຳເນີນການແບບບໍ່ຊື່ສັດໃນການອະທິບາຍກ່ຽວກັບສົງຄາມທີ່ໄດ້ເຮັດໃຫ້ທະຫານອັງກິດ 179 ຄົນ ເສຍຊີວິດໄປນັ້ນ ທ່ານກ່າວໃນວັນພຸດມື້ນີ້ວ່າ "ປະຊາຊົນຈະເຫັນພ້ອມຫລືບໍ່ເຫັນພ້ອມ ກັບການຕັດສິນໃຈຂອງຂ້າພະເຈົ້າເພື່ອເອົາມາດຕະການທາງທະຫານຕໍ່ Saddam Hussein ຂ້າພະເຈົ້າ ໄດ້ດຳເນີນການດ້ວຍຄວາມສຸດຈະລິດໃຈແລະໃນອັນທີ່ຂ້າພະເຈົ້າເຊື່ອວ່າ ເປັນຜົນປະໂຫຍດທີ່ດີທີ່ສຸດຕໍ່ປະເທດຊາດ "